
Бүген Махачкалада Татарстан Республикасы белән Дагыстан Республикасы арасында Сәүдә-икътисадый, фәнни-техник һәм мәдәни хезмәттәшлек турында килешү һәм аны гамәлгә ашыру Планы имзаланды.

Татарстан Республикасы Президенты Рөстәм Миңнеханов һәм Дагыстан Республикасы башлыгы вазифаларын вакытлыча башкаручы Владимир Васильев документка кулларын куйды.

Килешү берничә юнәлеш буенча алып барылачак, дип ассызыклады ТР Президенты. "Ике төбәк арасында товар әйләнеше күләме хәзерге вакытта миллиард сум тирәсе. Без әлеге күрсәткечне биш кат арттыру максатын куярга тиеш, дип саныйм, Татарстан һәм Дагыстан - ике зур күләмле базар. Без бирегә автомобильләр, шиналар, нефть химиясе продукциясен, азык-төлек продукциясен китерәбез, шул ук вакытта безгә сыйфатлы вино, коньяк, сарык ите, йөзем һәм башка продукция килә", - диде Рөстәм Миңнеханов.

Ул искәрткәнчә, Татарстан белән Дагыстан арасындагы мөнәсәбәтләрнең хезмәттәшлеккә мөмкинлекләре зур, шул исәптән дәүләт хезмәте күрсәтү, сәнәгать мәйданчыкларын үстерү, инвестицияләр җәлеп итү, дәүләт сатып алулары системасы, мәгариф, спорт һәм туризм өлкәләрендә.

Владимир Васильев билгеләгәнчә, Татарстан - алдынгы регион. "Минем фикеремчә, алды баручылардан өйрәнергә кирәк. Мин Татарстан Президенты һәм аның хезмәттәшләренә безнең тәкъдимне хуплауларына һәм хезмәттәшлек итүгә рәхмәтле, - диде Дагыстан башлыгы вазифаларын вакытлыча башкаручы. - Татарстан үз бюджетын тикшереп тора, безгә шуңа өйрәнергә кирәк. Алар йөзгә якын күрсәткечне кертеп, реаль вакытта күзәтеп торалар. Безгә шул җитми".

Шулай ук чарада Татарстан һәм Дагыстанның Сәнәгать һәм сәүдә министрлыклары, Авыл хуҗалыгы һәм азык-телек министрлыклары, Татарстан Республикасы Дәүләт заказы агентлыгы һәм Дагыстан Республикасы эшкуарлык һәм инвестицияләр агентлыгы арасында хезмәттәшлек итү турында килешүләр имзаланды.
Рөстәм Миңнеханов һәм Владимир Васильев Татарстан белән Дагыстан арасында хезмәттәшлек турында Килешү имзаладылар